recursal/SuperWikiNEXT-32B huggingface dataset:
Yhdysvaltalaisen videopelejä myyvän GameStopin osakekurssi nousi 1 600 prosenttia kahdessa ja puolessa viikossa tammikuussa 2021. Nousu johtui Reddit-keskustelupalstalla kokoontuneiden piensijoittajien päätöksistä ostaa GameStopin osakkeiden osto-optioita vastaiskuna suursijoittajille, jotka olivat ennakoineet osakkeiden arvon laskua. Hedgerahasto Melvin Capital menetti kurssinousun seurauksena noin 3,75 miljardia dollaria eli noin 30 prosenttia hallinnoimistaan varoista. Kaikkien GameStopia lyhyeksi myyneiden sijoittajien on arvioitu menettäneen yli 16 miljardia euroa.

Teslan toimitusjohtaja Elon Musk kannusti piensijoittajia osakeiskuihin. GameStopin lisäksi elokuvateatteriketju AMC:n sekä Nokian osakekurssit nousivat jyrkästi. Sijoitussovellus Robinhood rajoitti osakekauppaa hetkellisesti kurssinousujen takia. Helmikuun alkupäivinä GameStopin osakkeen hinta painui alle sataan dollariin. Se oli enimmillään maksanut 483 dollaria.

Katso myös
----------

* Meemiosake

Lähteet
-------

1. 1 2  Miksi vi­deo­pe­li­yri­tyk­sen ja pan­de­mias­ta kär­si­neen elo­ku­va­teat­te­ri­ket­jun osak­kei­den arvo nousi rä­jäh­dys­mäi­ses­ti? Tästä on kyse Wall Stree­tiä kuo­hut­ta­neis­sa mee­mi­osak­keis­sa *Kaleva*.  29.1.2021. Viitattu 31.1.2021.
2. 1 2  Näin Reddit-yhteisö kosti haaskalinnuille: GameStop, short squeeze ja rahastojen nöyryytys *AfterDawn.com*.  28.1.2021. Viitattu 31.1.2021.
3. ↑  Toimialauutiset/Rahoitus *rtva.kavi.fi*.  2.2.2021. Viitattu 4.2.2021.
4. ↑  "Tykkään Gamestopin osakkeesta" – Kongressi etsi syyllistä wallstreetbets-ralliin, kuultavina hedgepomoja, yksityissijoittajia ja Robinhoodin toimitusjohtaja *kauppalehti.fi*.  19.2.2021. Viitattu 20.2.2021.
Polyphia - Manchester, UK - 6 Helmikuuta 2019,vas. Scott LePage,Clay Gober, Tim Henson, Clay Aeschliman rumpujen takana.
**Polyphia** on yhdysvaltalainen, Texasin Planossa 2010 perustettu progressiivinen yhtye.
Sen jäsenet ovat kitaristi Tim Henson, kitaristi Scott LePage, basisti Clay Gober ja rumpali Clay Aeschliman.

Historia
--------

Yhtyeen perustivat Tim Henson, Scott LePage, Clay Gober ja rumpali Brandon Burkhalter. Kokoonpano julkaisi itsenäisesti kaksi EP- levyä "Resurrect" 2011 ja 2013 "Inspire".
"Resurrect" on ainoa yhtyeen julkaisu, jossa on yhtyeen omia lauluosuuksia, jotka esitti Burkhalter. 2013 kappale "Impassion" saavutti suosiota sosiaalisessa mediassa.
Vuoden 2014 "Muse" - albumin yhtye pystyi tekemään yleisörahoituksella.
Albumi nousi listalle auttaen Polyphiaa saamaan varsinaisen levysopimuksen, ja "Muse" julkaistiin uudelleen 2015.

Brandon Bulkhalterin korvasi vuodeksi Randy Methe. Burkhalter palasi soittaen vuoden 2016 "Renaissance" - albumilla. Burkhalter lähti jälleen, ja tilalle tuli Clay Aeschliman. Uusi kokoonpano
julkaisi EP:n "The Most Hated" 2017, jolta single "40 Oz" sai suosiota.

Yhtye aloitti metalcore-kokoonpanona. Vuoden 2017 single "Lit" oli merkittävä askel poispäin tyylistä yhtyeen kehittäessä musiikkiaan monipuolisemmaksi.

Laajalle yleisölle Polyphia on tehnyt läpimurtonsa "Remember That You Will Die" - albumilla, jolta on julkaistu neljä singleä, "ABC" ft. Sophia Black, "Playing God", "Bloodbath" ft.Chino, "Ego Death" ft. Steve Vai.

Polyphia teki ensimmäisten julkaisujensa aikaan kiertueita julkaisemiensa videoiden kerättyä suosiota, mutta keskittyi sitten tehokkaampaan sosiaaliseen mediaan. Se saavutti huomiota erityisesti aidoilla live-studio esityksillä. Yhtye on silti myös suosittu konserttiesiintyjä.

Tyyli
-----

Yhtye yhdistelee musiikissaan elementtejä elektronisesta tanssimusiikista, rapin ja hiphopin eri tyyleistä sekä popista ja modernista heavy-metalista.
Yhtyeen musiikki on pääosin instrumentaalia, mutta se on tehnyt yhteistyötä laulajien kuten Deftones - yhtyeen Chinon sekä Sophia Blackin kanssa. Henson ja LePage ovat tehneet yhteistyötä Babymetal-yhtyeen kanssa. Soitto on teknistä ja tarkasti sovitettua kokoonpanolle siten, että kunkin instrumentin osuudet muodostavat yhdessä kokonaisuuden päämelodian ja sen variaatioiden johtaessa esitystä. Sointiväreihin sekä niiden tuotantoon on kiinnitetty paljon huomiota.

Albumit
-------

* Muse 2014
* Renaissance 2016
* New Levels New Devils 2018
* Remeber That You Will Die 2022

Lähteet
-------

1. 1 2  Ura käynnistyy *allmusic.com*.
2. 1 2  kehitys *themetalverseofficial.com*.
3. ↑  Tyyli *metalinjection.net*.
Muotokuva Majuri Fredrik af Forsellesista
Muotokuva majuri Fredrikin vaimosta.
Moision kartano
Majuri **Fredrik Johan Ulrik af Forselles** (1783-1857) oli sotaneuvos Jakob af Forsellesin nuorin poika. Fredrikin isoisä Jakob Forsell, joka aateloitiin af Forselles, oli Loviisan kaupungin perustaja ja sen ensimmäinen pormestari.

Fredrikillä oli myös kaksi veljeä, joista vanhempi oli Svean hovioikeuden ensimmäisenä sihteerinä toiminut Pehr af Forselles ja toinen Bernd Ludvig af Forselles.

Fredrik af Forselles osti Elimäessä sijaitsevat Moision maat isältään vuonna 1813. Solmittuaan avioliiton pari vuotta myöhemmin hän asettui asumaan nuorikkonsa kanssa Moisioon ja rakennutti sinne komean parikymmenhuoneisen herraskartanon. Kartano tunnetaan nimellä Moision Kartano. Kartanon piirustusten laatiminen annettiin kuuluisalle Carl Ludvig Engelille. Suunnitelma valmistui alkuvuodesta 1818, ja päärakennus valmistui 1820. Fredrik omisti Elimäellä yhteensä noin 10 000 hehtaaria maata.

Fredrikillä oli ensimmäisen puolisonsa kanssa kuusi lasta. Rouvan kuoltua suhteellisen nuorena hän meni uusin naimisiin ja sai vielä neljä lasta lisää. Fredrikin poika, Theodor Ulrik af Forselles peri isänsä omaisuuden tämän kuoltua vuonna 1857.
*Tämä artikkeli käsittelee kaupunkia Réuniolla. Samannimisistä paikoista, katso Saint Paul (täsmennyssivu).*


  

  

  

  

  

  

  

  

**Saint-Paul** (epävirallisesti myös **St Paul** ja **Saint-Paul de la Reunion**) on kaupunki Réunionin saarella, joka on Ranskan merentakainen departementti ja hallintoalue Intian valtamerellä, Madagaskarin itäpuolella. Osana Ranskaa se on myös osa Euroopan unionia ja euroaluetta. Vuoden 2009 arvion mukaan koko saarella oli noin 827 000 asukasta. Saint-Paulin kaupunki on saaren toiseksi suurin kaupunki.

Kaupunki on kolmion muotoinen. Se ulottuu saaren länsireunalta kohti saaren keskustan tuliperäistä vuoristoaluetta, jossa Maïdon huippu kohoaa yli kahden kilometrin korkeuteen. Tämä selittää jakautumisen kolmeen ilmasto- ja kasvillisuusvyöhykkeeseen

* alaosissa 0–400 metrin korkeudessa, vallitsee hyvin trooppinen ilmasto, lämpötilat ovat korkeat (tammikuu keskiarvo 28 °C, elokuu ka. 23 °C). Aurinkoa 2200 tuntia vuodessa.
* 400–1 000 metrin korkeudessa ilmasto muuttuu trooppiseksi ja aurinkoa on 1 200 tuntia vuodessa.
* Yli 1 000 metrin korkeudessa ilmasto on lauhkea. Keskilämpötila on 10 °C elokuussa.

Historia
--------

St. Paul mainitaan ensimmäisen kerran ritari ja luonnontieteilijä Etienne de Flacourtin Itä-Intian matkoiltaan laatimissa kartoissa. Läheiset saaret kuten Madagaskar kirjattiin karttoihin 1649. Flacourtin oli määrä perustaa siirtokunta ja linnoitus Fort Dauphin nykyiseen Madagaskariin vuonna 1643.

Useimmat historioitsijat uskovat, että nimi annettiin vuonna 1642 komentaja Jacques Pronisin Madagaskarin matkalla. Pronis laski ankkurit 29.6.1642 lahteen Saint-Paulin vesillä, ja seuraavana päivä 30.6 vietettiin apostoli Paavalin muistojuhlaa kristillisen kalenterin mukaan.

Lähteet
-------

1. ↑  Plan de Prévention des Risques naturels prévisibles (s. 21-25) *Commune de Saint-Paul*.  2016.  Arkistoitu 19.1.2022. Viitattu 15.6.2021. (ranskaksi)
**Ateenalaisten aarrekammio** (m.kreik. θησαυρὸς τῶν Ἀθηναίων, *Thēsauros tōn Athēnaiōn*) on antiikin aikainen aarrekammio Delfoissa Apollonin pyhäkköalueella. Se sijaitsee Apollonin temppelin eteläpuolella Pyhän tien varrella.

Ateenalaisten aarrekammio ja Delfoin Pyhää tietä.
Aarrekammion rakennuttivat ateenalaiset noin vuonna 510–480 eaa. Toisen tulkinnan mukaan se olisi rakennettu 500-luvun lopulla eaa. demokratian voitettua tyrannian Ateenassa; toisen tulkinnan mukaan puolestaan Marathonin taistelun jälkeen noin vuonna 490–480 eaa. kiitollisuudenosoituksena voitosta. Paikalla oli kuitenkin myös tätä ennen varhaisempi ateenalaisten aarrekammio.

Aarrekammio oli yksi merkittävimmistä Delfoin Pyhän tien varrella sijainneista lukuisista aarrekammioista. Rakennuksessa säilytettiin merkittävien sotavoittojen sotasaaliita sekä muita ateenalaisten Delfoin pyhäkölle antamia votiivilahjoja. Myöhäisantiikin aikana tai keskiajalla tuhoutunut rakennus koottiin uudelleen alueen arkeologisten kaivausten yhteydessä vuosina 1904–1906, koska siitä oli säilynyt tarpeeksi osia. Noin 80 prosenttia nykyisestä rakennuksesta on alkuperäistä.

Aarrekammio edustaa doorilaista tyyliä ja muistuttaa arkkitehtuuriltaan pientä kreikkalaista temppeliä. Se on rakennettu paroslaisesta marmorista. Sen cella avautuu itään ja sen etupuolella on kaksi pylvästä. Rakennukseen ei johda portaita, eikä sinne ollut yleensä tarkoitus astua sisään. Rakennuksen pituus on 9,75 metriä ja leveys 6,68 metriä. Rakennuksen friisi kuvaa Herakleen ja Theseuksen urotöitä. Seinät on peitetty piirtokirjoituksin. Niihin lukeutuvat tunnetuimpina niin kutsutut *Delfoilaiset hymnit Apollonille* sisältävät kirjoitukset, joissa on myös varhaista nuottikirjoitusta. Kirjoitukset antavat myös tietoja muun muassa delfoilaisista juhlista ja juhlakulkueista. Rakennuksen edustalla on kolmionmuotoinen tasanne, johon votiivilahjoja asetettiin nähtäville juhlien aikana.

Rakennuksen alkuperäiset metoopit ja Delfoilaiset hymnit sisältävät piirtokirjoitukset ovat nykyisin Delfoin arkeologisessa museossa.

Lähteet
-------

1. 1 2 3 4 5  Θησαυρός των Αθηναίων Υπουργείο Πολιτισμού και Αθλητισμού.  Arkistoitu 26.11.2015. Viitattu 25.11.2015.
2. 1 2 3 4  Delphi, Treasury of the Athenians *Perseus*. Viitattu 25.11.2015.

Aiheesta muualla
----------------

* Kuvia tai muita tiedostoja aiheesta **Ateenalaisten aarrekammio** Wikimedia Commonsissa
Liikennettä Ségoun ja Moptin välillä.
**Route nationale 6** eli **RN6** on valtatie Malissa. Se johtaa maan pääkaupungista Bamakosta Ségoun, Blan ja Sanin kautta Moptin esikaupunkiin Sévaréen. RN6:n jatke on Gaoon johtava RN16. Tien pituus on noin 612 kilometriä.

Bamakon ja Ségoun välistä tieosuutta alettiin leventää ja päällystää uudelleen vuonna 2012. Kiinalaisten suorittama rakennustyö eteni Bamakon porteille Niamanaan vuonna 2014. Seuraavaksi on vuorossa nelikaistainen sisääntuloväylä Bamakoon.

Ségoun läpi on rakennettu uusi kymmenen kilometriä pitkä nelikaistainen väylä, joka jatkuu seitsemän kilometriä Saniin päin. Markalan liittymän sisältävä osuus vihittiin käyttöön huhtikuussa 2018. Kolmekymmentäviisi miljoonaa euroa maksaneen hankkeen rahoittajina toimivat Malin valtio (84 %) ja Länsi-Afrikan kehityspankki (16 %).

Lähteet
-------

1. ↑  Mali: Carte Routière *Reliefweb*.  2014. Viitattu 12.7.2018.
2. ↑  Axe Bamako-Ségou: La couche de bitume jugé trop petite *Maliactu*.  23.12.2014.  Arkistoitu 12.7.2018. Viitattu 12.7.2018.
3. ↑  Communiqué du Conseil des Ministres du jeudi, 12 avril 2018 *Primature du Mali*. Viitattu 12.7.2018.
4. ↑  Les chantiers routiers de Ségou à terme *Maliactu*.  5.9.2017.  Arkistoitu 12.7.2018. Viitattu 12.7.2018.
5. ↑  Ségou: une ville à la pointe de la modernité *Bamakonews*.  30.4.2018.  Arkistoitu 12.7.2018. Viitattu 12.7.2018.
**Augustówin kanava** (puol. *Kanał Augustowski*, valkoven. Аўгустоўскі канал, *Augustouski kanal*, ven. Августовский канал, *Avgustovski kanal*) on Niemenin ja Veikselin vesistöjen välinen kanavayhteys Puolan koillisosassa ja Valko-Venäjän luoteisosassa. 101 kilometrin mittainen vesireitti yhdistää Valko-Venäjällä virtaavan Niemenin Puolan puoleiseen Biebrza-jokeen, joka on Veikseliin laskevan Narewin sivujoki. Kanava on nimetty reitin varrella sijaitsevan, noin 30 000 asukkaan puolalaisen Augustówin kaupungin mukaan. 

 Augustówin kanavan kyltti.
 Augustówin kanavan sulku Gorczycie- ja Orle-järvien välillä.
 Augustówin kanavan Augustówin sulku.
Kanavareitti rakennettiin 1825-1839 tsaari Aleksanteri I:n käskystä. Puola kuului tuolloin Venäjän keisarikuntaan. Koska Veikselin alajuoksu oli Preussin hallinnassa, haluttiin luoda uusi valtakunnan sisäinen vesiyhteys osaltaan kaupallis-strategisista syistä mm. Preussin perimien korkeiden jokitullien välttämiseksi. Kanavareittiä on restauroitu viime vuosina ja sitä käytetään virkistysmatkailuun. Augustówin kanavaa on ehdotettu Unescon maailmanperintöluettelon kulttuurikohteeksi.

Valko-Venäjän puolella Augustówin kanavareitistö alkaa Niemen-joelta noin 25 kilometriä Hrodnasta pohjoiseen (53°53′10.8″N, 23°45′31.1″E). Jonkin matkaa se seuraa Valko-Venäjän ja Puolan rajaa. Kesäaikaan rajalla toimii tilapäinen EU:n ja Valko-Venäjän rajanylityspiste.. Puolassa vesireitti jatkaa rajalta aluksi länteen kohti Augustówia ja muodostaa useita järviä yhdistävän veneilyväylän. Augustówin sululta (53°50′28.3″N, 22°59′28.6″E) väylä suuntautuu etelään vielä 30 kilometriä. Kanavan eteläisimmän sulun (53°36′35.9″N, 22°55′53.2″E) jälkeen vesireittiä jatkaa Narewin sivuhaara Biebrza.

Lähteet
-------

1. 1 2  Абгустовский канал. Augustow Channel. Kanał Augustowski. Фотоальбом. Составитель Александр Иосифович Лосминский. Минск, Беларусь, 2008. ISBN 978-985-01-0782-4. (venäjäksi) & (englanniksi) & (puolaksi)
2. ↑  Республики Беларусь Атлас автомобильных дорог 1:200 000. Государственный комитет по имуществу Республики Беларусь & "Белкартография", Minsk, 2007. ISBN 978-985-508-010-8. (venäjäksi) (& (englanniksi))

Aiheesta muualla
----------------

* Kuvia tai muita tiedostoja aiheesta **Augustówin kanava** Wikimedia Commonsissa

* Augustówin kanavasta UNESCO maailmanperintökohteiden ehdokaslistalla (whc.unesco.org) (englanniksi)
* The Augustów Canal (Arkistoitu – Internet Archive) (www.suwalszczyzna.pl) (englanniksi)
* Wikimapia satelliittikuva: kanavareitistön alkupiste Niemen-joella
* Wikimapia satelliittikuva: Augustówista kanavareitti jatkaa suurin piirtein etelään
* Valkovenäläinen postimerkki kanavasta (belpost.by) (englanniksi)
**Arabiantiira** (*Sterna repressa*) on keskikokoinen Arabian niemimaan ympäristössä elävä tiira.

Koko ja ulkonäkö
----------------

Linnun pituus on 32–34 cm, siipien kärkiväli 75–83 cm ja paino 113–142 g. Arabiantiira muistuttaa kalatiiraa, josta sen juhlapuvussa erottaa mustaan päälakeen ja harmaaseen kurkkuun rajautuva puhtaanvalkoinen poski. Sukupuolet ovat samanvärisiä, nuori lintu muistuttaa nuorta kalatiiraa.

Esiintyminen
------------

Arabiantiira pesii laikuittaisesti Arabian niemimaata ympäröivillä rannikoilla ja saarilla Intian valtameressä, Punaisella merellä, Persianlahdella, Arabianmerellä ja paikoin Afrikan itärannikolla. Lajin elinympäristön ala on 259 000 neliökilometriä ja maailman populaation koko on noin 600 000 yksilöä. Ernst Hartert kuvaili lajin holotyypin Al Fawista Irakin eteläosasta. Se on enimmäkseen muuttolintu, joka talvehtii Intian valtamerellä, Intian niemimaan länsiosissa ja Afrikan etelärannikoilla, tavallisesti kaukana merellä. Lepäilevät muuttoparvet voivat joskus olla hyvin suuria, esimerkiksi Omaniin kuuluvalla Masirahilla tavattiin vähintään 70 000 yksilöä.

Elinympäristö
-------------

Arabiantiiran pesimäympäristöä ovat koralliriutat, hiekkarannat ja rannikon tuntuman lammikot ja hiekkadyynit.

Lisääntyminen
-------------

Laji elää yhdyskunnissa, joissa on yleensä 10–200 paria, joskus jopa 900. Pesä on avoimesti maassa ja naaras munii siihen tavallisesti kaksi munaa. Pesimäbiologia tunnetaan puutteellisesti.

Ravinto
-------

Ruokavalion muodostavat pikkukalat ja hyönteiset.

Lähteet
-------

* Cramp, Stanley (päätoim.) 1985: Handbook of the Birds of Europe, the Middle East and North Africa. Vol. IV. – Oxford University Press. Hong Kong. ISBN 0-19-857505-X

### Viitteet

1. ↑  BirdLife International: *Sterna repressa* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 1.6.2014. (englanniksi)
2. ↑  BirdLife (englanniksi) (Arkistoitu – Internet Archive)
3. ↑  (Arkistoitu – Internet Archive) IBC (englanniksi) (Arkistoitu – Internet Archive)
4. ↑  (Arkistoitu – Internet Archive) Arkive (englanniksi) (Arkistoitu – Internet Archive)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q921533
* Wikispecies: Sterna repressa
* ADW: Sterna\_repressa
* ARKive: sterna-repressa
* Avibase: CF5C013D4B3FE57D
* BirdLife: 22694705
* CoL: 6ZSDB
* CMS: sterna-repressa
* BOW: whcter1
* eBird: whcter1
* Euring: 6200
* GBIF: 5229267
* iNaturalist: 4464
* IRMNG: 11394575
* ITIS: 176914
* IUCN: 22694705
* NBN: NHMSYS0000533851
* SeaLifeBase: 74148
* WoRMS: 212607
* Xeno-canto: Sterna-repressa

 |

 |
**Kieran Tierney** (s. 5. kesäkuuta 1997) on skotlantilainen jalkapalloilija, pelipaikaltaan puolustaja, joka edustaa espanjalaista Real Sociedadia lainalla Arsenalista.

Seurajoukkueura
---------------

Tierney debytoi kasvattajaseuransa Celticin edustusjoukkueessa kahdessa Skotlannin Valioliigan ottelussa loppukaudella 2014–2015. Seuraavalla kaudella hän pelasi jo 23 liigaottelua ja neljä peliä Eurooppa-liigassa. Kaikkiaan hän pelasi Celticissä viiden kauden aikana 102 liigaottelua ja teki viisi maalia Celticin voittaessa jokaisella kaudella liigamestaruuden. Mestarien liigassa hän pelasi yhdeksän ja Eurooppa-liigassa 12 ottelua. Hän voitti Skotlannin Cupin ja liigacupin vuosina 2017, 2018 ja 2019.

Tierney siirtyi Arsenaliin 25 miljoonan punnan siirtosummalla elokuussa 2019. Hän voitti FA Cupin ja Community Shieldin 2020. Hän on kauden 2022–2023 loppuun mennessä pelannut 91 valioliigaottelua ja tehnyt kolme maalia. Eurooppa-liigan 19 ottelussa hän on onnistunut maalinteossa kahdesti.

Maajoukkueura
-------------

Tierney pelasi ensimmäisen ottelunsa Skotlannin maajoukkueessa Tanskaa vastaan maaliskuussa 2016. Ensimmäisen MM-karsintaottelunsa hän pelasi Slovakiaa vastaan saman vuoden lokakuussa. Vuonna 2021 järjestetyissä EM-kilpailuissa hän pelasi täyden ajan otteluissa Englantia ja Kroatiaa vastaan. Kaikkiaan hän on 2. kesäkuuta 2023 mennessä pelannut 37 maaottelua, joista 17 on ollut MM- ja kolme EM-karsintaotteluita. Toistaiseksi ainoan maaottelumaalinsa hän teki Puolaa vastaan maaliskuussa 2022.

Lähteet
-------

1. 1 2 3  Kieran Tierney Transfermarkt-sivustolla (englanniksi)
2. ↑  Kieran Tierney: Celtic defender completes £25m Arsenal move *BBC*.  8.8.2019. Viitattu 6.10.2020. (englanniksi)

Arsenal – Englannin Valioliiga

* 1 Ramsdale
* 3 Tierney
* 4 White
* 5 Partey
* 6 Gabriel
* 7 Saka
* 8 Ødegaard
* 9 Jesus
* 10 Smith Rowe
* 11 Martinelli
* 12 Saliba
* 14 Nketiah
* 15 Kiwior
* 16 Holding
* 18 Tomiyasu
* 19 Trossard
* 20 Jorginho
* 21 Vieira
* 24 Nelson
* 25 Elneny
* 30 Turner
* 31 Hein
* 34 Xhaka
* 35 Zintšenko
* Manageri Arteta


Skotlannin joukkue – Jalkapallon EM-kilpailut 2020
1 Marshall |
2 O’Donnell |
3 Robertson |
4 McTominay |
5 Hanley |
6 Tierney |
7 McGinn |
8 McGregor |
9 Dykes |
10 Adams |
11 Christie |
12 Gordon |
13 Taylor |
14 Fleck |
15 Gallagher |
16 Cooper |
17 Armstrong |
18 Turnbull |
19 Nisbet |
20 Fraser |
21 McLaughlin |
22 Patterson |
23 Gilmour |
24 Hendry |
25 Forrest |
26 McKenna |
Valmentaja Clarke
Levi's-farmarien tuotemerkki.
**Levi Strauss & Co.** on alkuperäinen farmarihousujen eli denim-kankaasta tehtyjen useimmiten siniseksi värjättyjen housujen kehittäjä. Levi’s on yksi kolmesta suuresta farmarien valmistajasta Leen ja Wranglerin ohella.

Historia
--------

Sanfranciscolaisen kauppiaan Levi Straussin asiakas räätäli Jacob Davis Nevadan Renosta sai 1872 idean vahvistaa farmarihousuja repeämiselle alttiista kohdista kupariniiteillä. Kestävien housujen suosio oli suuri ja Davis tajusi tehneensä tärkeän keksinnön. Davisilla ei ollut varaa hakea patenttia keksinnölleen yksin, joten hän ehdotti yhteistyötä Levi Straussille, ja he hakivat patentin yhdessä. He saivat patentin vuonna 1873 ja tuotanto alkoi ripeästi. Davis vastasi tuotannosta ja Levi Straussin yritys Levi Strauss & Co valmisti housut.

Levi’s-farmarien tunnettu tuotemerkki syntyi 1880-luvun lopussa. Siinä kaksi hevosta yrittää repiä housuja rikki. Tämä kuva painettiin pienelle nahanpalalle ja se kiinnitettiin farmarien vyötäröön.

Levi’s-yhtiön ykkösfarmarien mallinumero oli 501. Halvempi malli oli mallinumeroltaan 201. Muitakin mallinumeroita oli. 
Farmaripuseroiden teon Levi’s aloitti jo 1800-luvulla ja myös niistä tuli menestys.

Kun farmarihousujen patentti meni umpeen 1890 alkoi Yhdysvalloissa tiukka kilpailu eri valmistajien välillä. Levi’s oli jo ehtinyt valloittaa Yhdysvaltain länsirannikon, mutta keskilännen ja itärannikon valloitti Lee.

Levi’s-yhtiön muita tuotemerkkejä on *Dockers* ja *Levi Strauss Signature*. Dockers tekee ei-denimkankaisia asuja niin miehille kuin naisille.

Levi Strauss & Co. listautui New Yorkin pörssiin vuonna 1971, mutta 1980-luvun keskivaiheilla Straussien omistajasuku osti osakkeet itselleen ja yhtiöstä tuli taas perheyritys. Vuonna 2019 yhtiö meni uudelleen pörssiin. Ennen tätä listautumista Straussin perheen osuus yrityksen osakkeista oli 59 prosenttia.

Lähteet
-------

* Tuula Poutasuo: Farkkukirja
* 
* 

### Viitteet

1. 1 2 3 4  Räisänen, Kari: Beyoncé teki vuosi sitten farkkushortseista muodikkaita: New Yorkin pörssiin palannut farkkuvalmistaja Levi’s ampaisi yli 30 prosentin kurssinousuun *Helsingin Sanomat*.  22.3.2019. Viitattu 22.3.2019.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Levi Strauss & Co.**.
* 
*
**Ruotsin kielineuvosto** (ruot. *Språkrådet*) on Ruotsin kielenhuollosta vastaavan viranomaisen osasto. Se toimii *Institutet för språk och folkminnen* -instituutin alaisuudessa, joka puolestaan toimii Ruotsin kulttuuriministeriön alaisuudessa. Kielineuvoston toimintaan kuuluu myös Ruotsin kielipolitiikka. 

Kielineuvosto keskittyy pääosin ruotsin kieleen, mutta valvoo myös Ruotsin virallisiin vähemmistökieliin (mm. suomi) sovellettavan kielilain noudattamista ja jakaa aiheeseen liittyvää tietoa. 

Osaston johtajana toimii Harriet Kowalski.

Historia
--------

Kielineuvosto aloitti toimintansa nykyisessä muodossaan vuonna 2006. Tuolloin ruotsin kielihuollosta vastaava virasto, Ruotsinsuomalainen kielilautakunta ja selkokielisyydestä vastaava viranomainen yhdistyivät nykyiseksi kielineuvostoksi. 

Kielenhuollosta ja kielen normeista vastasi alkujaan 1944 perustettu *Nämnden för svensk språkvård*. Vuonna 1972 siitä tuli Ruotsin virallinen kielenhuollon viranomainen.

Toiminta
--------

Kielineuvoston vastuulle kuuluu *Svenska skrivregler* -kirjan julkaiseminen, joka toimii oppaana kielenhuoltoon liittyvissä asioissa. Kirjasta on tarkoitus saada lyhennetty ja selkokielinen versio vuonna 2020-luvun alussa ja näin parantaa sen saatavuutta. 

Yhteistyössä Kuninkaallisen teknillisen korkeakoulun kanssa Kielineuvosto ylläpitää maahanmuuttajille tarkoitettua verkkosivua *Lexin*, josta löytyy mm. sanastoja 15 vähemmistökielellä. 

Kielineuvosto julkaiseen myös vuosittain listan uudissanoja, joita ei ole virallisesti hyväksytty osaksi ruotsin kielen sanastoa, mutta ovat tulleet yleiseen käyttöön. Listasta nousee aina säännöllisesti kohu, kun se nostaa esille sellaisia sanoja, jotka herättävät vahvoja tunteita.

Lähteet
-------

1. ↑  Språkrådet *sprakochfolkminnen.se*.  Arkistoitu 11.11.2019.
2. ↑  Om oss *sprakochfolkminnen.se*.  Arkistoitu 14.7.2014.
3. ↑  Svenska skrivregler 2017 *sprakochfolkminnen.se*.  Arkistoitu 11.11.2019.
4. ↑  Språktidningen *spraktidningen.se*.  Arkistoitu 11.11.2019.
Panimo Bockin autot Vaasan satamassa vuosikymmeniä sitten.
**Bockin panimo** (vuoteen 1968 **Bryggeri Aktiebolag BOCK**, 1968-1970 **Panimo Oy Bock Bryggeri Ab**) oli vaasalainen vuonna 1890 silloisessa Mustasaaressa perustettu olutpanimo, joka toimi vuoteen 1987. Se laajeni perustamisestaan lähtien. Bock osti viereisellä tontilla sijainneen Lahti Ölbryggerin vuonna 1892, Wasa Ölbryggeribolagin vuonna 1897, Ångbryggeri Aktiebolag Kronanin vuonna 1903, Kokkolan Panimon vuonna 1932, Vasa Bryggerin vuonna 1933, osuuden oululaisesta Toppilan Mallasjuomatehtaasta vuonna 1938 ja vuonna 1939 osake-enemmistön seinäjokelaisesta Mallaskosken tehtaasta. Viimeinen panimo-ostos oli vuonna 1948 ostettu Pietarsaaren panimo.

Hartwall osti Bockin panimon vuoden 1968 joulukuussa ja siirsi sinne Karjala-oluen valmistusta. Karjalan valmistus siirtyi kuitenkin Turun Kaarinaan, josta Hartwall oli ostanut vuonna 1971 Auran panimon. Panimo Oy Bock Bryggeri Ab fuusioitiin Hartwalliin vuonna 1970. Hartwallin omistuksessa panimo rakennettiin käytännössä uudelleen. Tehdas lopetettiin vuonna 1987.

Bock's Corner Brewery
---------------------

Bockin panimon vanhalle tontille Pukinkulmaan perustettiin uusi panimo vuonna 2014. Uuden yhtiön virallinen nimi on Bock's Corner Brewery Oy, ja sen ensimmäiset oluet tulivat markkinoille maaliskuussa 2015. Osa uuden panimon tiloista sijaitsee Lahti Ölbryggerin 1870-luvulla rakennetussa jääkellarissa, mutta muuten tilat ovat uudet.

Kuten aiemminkin, panimon maskotteja ovat nykyäänkin aitauksessa elävät pukit. Panimon ohella samaan rakennukseen valmistui myös panimoravintola. Panimo on palauttanut tuotantoon myös vanhan limonadin, Rally colan.

Lähteet
-------

1. 1 2 3  Antti Räty: Oy Hartwall Ab *beerfinland.com*. Viitattu 24.8.2017.
2. ↑  Pohjalainen: Bockin panimo avataan uudelleen Vaasassa.  *5.6.2014*, 2014. vsk.  Pohjalainen. Artikkelin verkkoversio. Viitattu 20.10.2015.

Aiheesta muualla
----------------

* Moderni Vaasa ja sen yritykset
* Hartwallin historia
* Rally limonadin Facebook -sivut
* Bock's Corner Breweryn Facebook -sivut
* Bock's Corner Breweryn viralliset sivut
**Esko Antero Kaonpää** (4. heinäkuuta 1942 Tampere – 9. tammikuuta 2002 Tampere) oli suomalainen jääkiekkoilija, joka pelasi SM-sarjassa vuosina 1959–1972 ja voitti kaksi Suomen-mestaruutta. Vuosina 1970 ja 1971 Kaonpää voitti Itävallan mestaruuden Klagenfurtin joukkueessa. Kauden 1975–1976 hän pelasi italialaisessa HC Auronzossa. Suomen maajoukkueessa hän pelasi 21 maaottelua.

Kaonpää edusti SM-sarjassa Tampereen Ilvestä vuosina 1959–1963 ja uudelleen kaudella 1971–1972, Helsingfors IFK:ta vuosina 1964–1966 ja Tampereen Tapparaa vuosina 1966–1969. Hän pelasi SM-sarjassa yhteensä 182 ottelua, joissa hänen tehopisteensä olivat 77 + 58 = 135 ja jäähymääränsä 183 minuuttia. Hän voitti Suomen-mestaruuden vuosina 1962 ja 1972 sekä saavutti lisäksi yhden SM-pronssin.

Pelaamissaan 21 maaottelussa Kaonpää teki kuusi maalia ja antoi viisi maalisyöttöä. Hän edusti Suomea Innsbruckin olympialaisissa 1964.

Lähteet
-------

* Eurohockey.net
* Sports-Reference (Arkistoitu – Internet Archive)
* Torvinen, Jukka (vt. päätoim.): *Jääkiekkokirja 2007–2008*. Egmont Kustannus Oy Ab, 2007. ISBN 952-469-617-7.
* Forss, Risto, ym.: *Suuri Jääkiekkoteos 1*. Scandia-Kirjat Oy, 1979. ISBN 951-9466-14-2.

### Viitteet

1. 1 2 3  Jääkiekkokirja 2007–2008, s. 303
2. ↑
3. ↑  Eurohockey.net
4. 1 2  Jääkiekkokirja 2007–2008, s. 224
5. ↑  Suuri Jääkiekkoteos 1, s. 240
6. ↑  Suuri Jääkiekkoteos 1, s. 286
7. ↑  Jääkiekkokirja 2007–2008, s. 206
**Lasse Norman Leth** (aiemmin  **Lasse Norman Hansen**, s. 11. helmikuuta 1992 Fåborg) on tanskalainen rata- ja maantiepyöräilijä. Hän on ratapyöräilyn kaksinkertainen olympiavoittaja, nelinkertainen maailmanmestari ja kaksinkertainen Euroopan-mestari. Hän avioitui ratapyöräilyn olympiamitalisti Julie Lethin kanssa vuonna 2022 ja he ottivat käyttöön yhteisen sukunimen Norman Leth.

Ratapyöräily
------------

Norman Leth voitti Lontoon olympialaisissa 2012 kultaa omniumista, Rio de Janeiron olympialaisissa 2016 pronssia joukkuetakaa-ajosta sekä omniumista ja Tokion olympialaisissa 2020 kultaa pariajosta sekä hopeaa joukkuetakaa-ajosta. Hän on myös saavuttanut kaksitoista MM-mitalia, joista neljä on kultaista, kolme hopeista ja viisi pronssista. Pariajosta hänellä on kaksi kultaa ja hopea, joukkuetakaa-ajosta kaksi kultaa, yksi hopea ja neljä pronssia sekä omniumista yksi MM-hopea ja yksi pronssi. EM-kilpailuista hänellä on kaksi kultaa, kolme hopeaa ja yksi pronssi. Hän voitti junioreiden takaa-ajon maailmanmestaruuden 2010.

Maantiepyöräily
---------------

Maantiepyöräilyssä Norman Leth kilpaili 2011 Team Concordia Forsinkring - Himmerland -joukkueessa. Vuosina 2012–2013 hän edusti Blue Water Cycling -tallia, 2014–2015 Garmin-Sharpia / Cannondale-Garminia, vuonna 2016 Stölting Service Groupia, vuosina 2017−2018 Aqua Blue Sportia, 2019–2020 Corendon-Circus / Alpecin–Fenix -joukkuetta, 2021 Team Qhubeka Assosia ja vuodesta 2022 Uno-X Pro Cycling Teamia.

Norman Leth saavutti junioreiden aika-ajon MM-pronssia 2009. Hän voitti seitsemännen etapin Rás Tailteann -kilpailussa 2012. Seuraavana vuonna hän voitti GP Herning -ajon, alle 23-vuotiaiden Eschborn-Frankfurt City Loop -kilpailun sekä Tour de Berlinin toisena etappina käydyn aika-ajon. Hän saavutti lisäksi MM-pronssia alle 23-vuotiaiden aika-ajossa. Vuonna 2015 hän voitti viidennen etapin Tour of Albertassa. Hän voitti 2017 Sveitsin ympäriajon mäkikirikilpailun. Seuraavana vuonna hän voitti Herald Sun Tourin ensimmäisen etapin. Saman vuoden Tanskan ympäriajossa hän voitti avausetapin ja sijoittui kokonaiskilpailussa kolmanneksi. Vuoden 2019 Tanskan ympäriajossa hän voitti kolmannen etapin.

Lähteet
-------

* 

### Viitteet

1. ↑  Dansk stjernepar er blevet gift: Nu hedder de Norman Leth *seoghoer.dk*.  3.11.2022. Viitattu 17.8.2023. (tanskaksi)
2. ↑  Track Cycling - Lasse Norman HANSEN *the-sports.org*. Viitattu 17.8.2023. (englanniksi)
3. 1 2 3  Lasse Norman Hansen *cyclingarchives.com*. Viitattu 2.3.2020. (englanniksi)
4. ↑  2023 UCI Cycling World Championships - Track *uci.org*. Viitattu 17.8.2023. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
GSU:n kampus sijaitsee Atlantan keskustan eteläosassa.
**Georgian osavaltion­yliopisto** (engl. *Georgia State University, GSU*) on julkinen yliopisto Yhdysvaltojen Georgian osavaltion Atlantassa. Se on yksi University System of Georgiaan kuuluvista neljästä tutkimus­yliopistosta; muut ovat Georgian yliopisto, Georgia Institute of Technology ja Augusta University. 

Georgia Statessa opiskelee noin 53 000 opiskelijaa. Atlantan keskustakampuksen lisäksi GSU:lla on kampukset Alpharettassa, Clarkstonissa, Decaturissa, Dunwoodyssa ja Newtonin piirikunnassa.

Vuonna 2016 *U.S. News & World Report* -⁠lehden yliopistorankingissä Georgia State sijoitettiin 132. tilalle parhaiden yhdysvaltalais­yliopistojen joukossa. Samana vuonna *Times Higher Education* sijoitti sen maailman yliopistoista sijalle 401–500. Yliopiston arvostetuimpia opetusaloja ovat kauppatiede, oikeustiede ja kasvatustiede..

Kuvia
-----

* GSU:n esittävien taiteiden Rialto-keskusGSU:n esittävien taiteiden Rialto-keskus
* Oikeustieteellinen tiedekuntaOikeustieteellinen tiedekunta
* Clarkstonin kampusClarkstonin kampus
* GSU:n koripalloareenaGSU:n koripalloareena

Lähteet
-------

1. ↑  National Universities Rankings (Arkistoitu – Internet Archive), *U.S. News & World Report* 2016. Viitattu 12.10.2016.
2. ↑  Georgia State University, The World University Rankings, *Times Higher Education* 2016. Viitattu 13.10.2016.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Georgia State University

Aiheesta muualla
----------------

* Kuvia tai muita tiedostoja aiheesta **Georgian osavaltionyliopisto** Wikimedia Commonsissa
*Tämä artikkeli kertoo Pikku Huopalahdessa olevasta rakennuksesta. Tapanilan rautatieasemasta on oma artikkelinsa.*

**Tapanilan asema** on Helsingin Pikku Huopalahdessa sijaitseva rakennus, joka toimii kaupunginosan asukkaiden kokoontumistilana. Se valmistui vuonna 1933. Se on aiemmin toiminut asemarakennuksena Tapanilan rautatieasemalla, mutta pääradan laajennuksen yhteydessä vuonna 1993 se siirrettiin nykyiselle paikalleen Pikku Huopalahteen osoitteeseen Tilkantori 12.

Rakennuksen avajaiset pidettiin vuonna 1997. Pystyttämiskustannukset olivat 1,5 miljoonaa markkaa, jonka alueen asukkaat maksoivat vuokrissaan. Taloa vuokrataan yksityistilaisuuksiin, kokouksiin ja taidenäyttelyihin, mutta tilaisuuksien tulee olla uskonnollisesti ja poliittisesti sitoutumattomia. Siellä kokoontuu šakkikerho, maalausvintti, meditaatioryhmä ja venekerho, samoin myös maahanmuuttajille tarkoitettu kohtaamisryhmä.

Aiheesta muualla
----------------

* Kuvia tai muita tiedostoja aiheesta **Tapanilan asema** Wikimedia Commonsissa

Lähteet
-------

1. 1 2  Sirén, Juha: Tapanilan asema sai uuden elämän meren rannalla.  *HS Helsinki*, 4.9.2019. Helsinki:  Sanoma Oyj. Artikkelin verkkoversio. Viitattu 5.9.2019.
Bishara vuonna 2013.
**Azmi Bishara** (arab. عزمي بشارة‎, hepr. ‏עזמי בשארה‎‎, s. 22. heinäkuuta 1956) on israelilainen arabikansanedustaja, joka oli knessetin jäsen ja Balad-puolueen puheenjohtaja vuodesta 1996, kunnes erosi huhtikuussa 2007. Shin Bet syytti häntä maanpetoksesta ja vakoilusta Hizbollahin hyväksi. Erottuaan knessetistä Bishara on oleskellut ulkomailla.

Elämä
-----

Bishara opiskeli Jerusalemin heprealaisessa yliopistossa ja oli aktiivinen arabiopiskelijoiden unionissa. Hän oli myös Israelin kommunistipuolue Rakahin jäsen.

Poliittinen ura
---------------

Bishara oli knessetin jäsen vuodesta 1996. Hän oli Israelin ensimmäinen arabikansalainen, joka oli ehdolla pääministeriksi, mutta hän luopui ehdokkuudestaan ennen lopullista vaalipäivää. Valtiovierailulla Syyriaan 2001 hän piti presidentti Hafiz al-Asadin muistotilaisuudessa puheen, jossa hän antoi tukensa Hizbollahille. Kun hän palasi Israeliin, häntä vastaan nostettiin syyte terrorismin tukemisesta. Hän kävi Syyriassa uudelleen syyskuussa 2006. Hän vieraili puoluetovereidensa kanssa myös Libanonissa, jossa hän sanoi Libanonin pääministerille, että Hizbollahin vastarinta Israelia vastaan oli "nostanut arabien henkeä". Bishara jätti eroilmoituksensa Israelin Kairon-suurlähetystössä sen jälkeen kun häntä vastaan oli aloitettu rikostutkinta tietojen luovuttamisesta viholliselle sota-aikana ja rahanpesusta.

Lähteet
-------

1. ↑  Ex-MK Bishara suspected of treason, passing data to Hezbollah  2.5.2007. Haaretz.  Arkistoitu 17.4.2009. Viitattu 20.8.2007. (englanniksi)
2. ↑  Balad Chairman Bishara: I cannot receive a fair trial in Israel *Haaretz*.  28.4.2007.  Arkistoitu 16.5.2009. Viitattu 4.9.2007. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Muut | 
* IdRef

 |

 |
**Osroes I** oli Parthian kuningas noin vuosina 105–129. Hän seurasi valtaistuimella veljeään Pakoros II:a. Osroeksen aikana usurpaattori Vologases III hallitsi Parthian itäisiä maakuntia. Rooman keisari Trajanus valtasi Mesopotamian Osroeksen hallituskauden aikana.

Osroes syrjäytti Armenian kuninkaan Exedareen ja nimitti tämän veljen Parthamasiriin kuninkaaksi. Exedares ja Parthamasiris olivat Osroeen veljen Pakoroksen poikia. Armenia sijaitsi Rooman ja Parthian välissä ja mailla oli sopimus siitä, että Parthia sai nimittää Armenian hallitsijan, mutta Rooman piti hyväksyä ja kruunata uusi kuningas. Trajanus ei hyväksynyt Parthamasirista kuninkaaksi ja aloitti sodan Parthiaa vastaan. Aluksi hän valtasi Armenian ja liitti sen Rooman valtakuntaan. Tämän jälkeen hän jatkoi valtaamalla Mesopotamian ja nimittämällä erään Parthamaspateen Parthian kuninkaaksi. Osroeksen veli Mithridates IV ja tämän poika Sanatrukes II julistautuivat tämän jälkeen kuninkaiksi ja aloittivat taistelun roomalaisia vastaan.

Trajanuksen lähdettyä Mesopotamiasta Osroes palasi ja kukisti Parthamaspateen. Trajanuksen seuraaja Hadrianus luopui edeltäjänsä valloituksista. Osroeksen kuoltua hänen veljensä Mithridates IV seurasi häntä kuninkaana.

Lähteet
-------

1. ↑  Osroes I - Livius *www.livius.org*. Viitattu 17.8.2023.


|  |  |  |  |
| --- | --- | --- | --- |
|   | Edeltäjä:**Pakoros II** | **Parthian kuningas**  | Seuraaja:**Mithridates IV** |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Haxe** on useassa ympäristössä toimiva ohjelmointikieli, jonka kääntäjä voi tuottaa useita yleisessä käytössä olevia ohjelmointikieliä. Sen mahdollisia kohteita ovat mm. seuraavat:

* Flash-sovellukset
* Asiakaspuolen websovellukset
* Apachen CGI-sovellukset
* Omillaan toimivat työpöytäsovellukset.

Historia
--------

Haxen kehitys alkoi *22.10.2005*. Versio 1.0 julkaistiin *17.4.2006* ja versio 2.0 julkaistiin *28.7.2008*.

  

Viimeisin versio 3.4.0-rc.1 on julkaistu *30.11.2016*.

Käännöskohteet
--------------

Haxe-kielisiä ohjelmia voi kääntää useissa eri virtuaalikoneissa suoritettaviksi kieliksi, sekä natiivikoodiksi käännettäviksi kieliksi kuten C++. Versio 3.3.0 tukee seuraavia käännöskohteita:

* Flash 6-8
* Flash 9-10
* Neko
* PHP
* Actionscript 3
* Java
* JavaScript
* C++
* C#
* Python
* Lua

Suositeltuja Ohjelmointiympäristöjä
-----------------------------------

Suosituimpia ja helppokäyttöisimpiä ohjelmointiympäristöjä ovat:

* HaxeDevelop (Arkistoitu – Internet Archive)
* FlashDevelop

Kielen ominaisuudet
-------------------

Haxe muistuttaa ActionScript- ja JavaScript-kieliä, mutta sisältää muitankin ominaisuuksia. Se on olio-ohjelmointikieli, jossa on poikkeuksia. Sen tyyppimalla on vahva tyypitys, joka kuitenkin mahdollistaa dynaamisten tyyppien käytön. Kielessä on hyvä tuki geneerisyydelle, reflektiolle ja funktionaaliselle ohjelmoinille.

Enumeroidut tyypit ovat merkittävässä asemassa haxe-kielessä. Niillä voi olla parametrejä ja ne voivat olla rekursiivisia, joten ne muistuttavat esim. Haskell- ja ML-kielten algebrallisia tietotyyppejä.

```
 enum Color {
 red;
 green;
 blue;
 rgb: ( r : Int, g : Int, b : Int );
 }
 
 class Colors {
 static function toInt ( c : Color ) : Int {
 return switch ( c ) {
 case red: 0xFF0000;
 case green: 0x00FF00;
 case blue: 0x0000FF;
 case rgb(r, g, b): (r << 16) | (g << 8) | b;
 }
 }
 static function validCalls() {
 var redint = toInt(Color.red);
 var rgbint = toInt(Color.rgb(100,100,100)); 
 }
 }

```
 (muokattu haxe-oppaan pohjalta)

Lähteet
-------

1. ↑  Haxe: Cross-platform Development's Best-kept Secret | Toptal® *Toptal Engineering Blog*. Viitattu 17.8.2023. (englanniksi)
**Krystal Steal** (s. 29. marraskuuta 1982, Orangen piirikunta, Kalifornia) on yhdysvaltalainen pornonäyttelijä. Hänellä on irlantilaisia, skottilaisia ja alankomaalaisia sukujuuria.

Elämäkerta
----------

Steal syntyi Kaliforniassa ja ennen pornouraansa hän työskenteli stripparina väärennetyillä henkilöllisyyspapereilla, sillä hän oli tuolloin vielä 17. Pornoalalle hän siirtyi vuonna 2001. Ensimmäinen elokuva, jossa hän esiintyi, oli *Screaming Orgasms 4*. Uransa alkuaikoina Krystal teki noin 50 gonzofilmiä, joilla hän niitti mainetta ja teki itsensä tunnetuksi.

Steal on esiintynyt sekä heteroseksuaalisissa että lesbokohtauksissa. Hän kertoo olevansa biseksuaali.

Toimittuaan aluksi freelancerinä pornobisneksessä Steal solmi Pleasure Productionsin kanssa vuodenpituisen sopimuksen, jonka jälkeen vuonna 2003 Jenna Jamesonin luotsaama ClubJenna tarjosi hänelle yksinomaista sopimusta. Hän oli ClubJennan ensimmäinen *contract girl*. Yhtenä Stealin tunnetuimmista elokuvista pidetään *Krystal Methodia* (2004), jossa hän esiintyy useamman muun naispuolisen pornotähden, muun muassa Jenna Jamesonin, kanssa.

Krystal Steal on tunnettu siitä, ettei suostu tekemään anaalikohtauksia elokuvissaan, mikä on nykypäivän pornomaailmassa varsin poikkeavaa. Steal on myös ilmaissut haluttomuutensa rotujenvälisiin sekä gangbang-kohtauksiin.

Stealin sopimus ClubJennan kanssa vanheni joulukuussa 2005, ja vaikka yhtiö halusikin uusia sopimuksen, Steal kieltäytyi. Syyskuussa 2007 Steal ilmoitti kirjoittaneensa sopimuksen Adult Talent Managersin kanssa aikuisviihteestä ottamansa lähes vuoden mittaisen tauon jälkeen.

Lähteet
-------

1. ↑
2. ↑
3. 1 2 3 4
4. 1 2   (Arkistoitu – Internet Archive)

Aiheesta muualla
----------------

* Virallinen sivu
* Krystal Steal Internet Movie Databasessa. (englanniksi)
* Krystal Steal IAFD:ssa
* Krystal Steal AFDB:ssa
* Krystal Steal Fan Site
* Krystalstealclub.com
* Krystal Steal Myspacessa (englanniksi)
|  |
| --- |
|   |
| Beige |

**Beige** eli **beesi** on vaalean ruskehtava värisävy, jota eri lähteissä kuvaillaan vaalean hiekankeltaiseksi tai ruskean erityisen vaaleaksi sävyksi. Ranskassa se on maalaamattoman villan erittäin vaalean kellanruskea väri. Eri beigesävyjä ovat mm. beasar, bisque, dead spaniard, hare naturel, niini, papyrus ja suede. Beigestä on olemassa vakioiduissa*selvennä* värikartastoissa, esimerkiksi ajoneuvojen spraymaaleissa useita asteita, kuten harmaabeige.

Luonnonvilla, beige, vaalean ruskeahkona.
Sana *beige* on peräisin ranskan kielestä, jossa se on alkujaan tarkoittanut värjäämätöntä luonnonvillaa ja sen ruskehtavaa väriä. Ranskassa sana esiintyy lähinnä Burgundin ja Franche-Comtén alueiden murteissa, ja se tulee keskiranskan sanan *baige* kautta vanhan ranskan sanasta *bege*, jonka alkuperä on tuntematon. Värisävynä beige esiintyy englannin kielessä ensimmäisen kerran vuonna 1891, mutta värjäämättömän villan väriä kuvailevana adjektiivina se on tunnettu jo aiemmin, tietynlaisen kankaan nimenä jo vuonna 1819.

Kirkkautensa ja suhteellisen neutraaliutensa ansiosta beige on sävynä yhteensopiva monen puhtaan perusvärin, kuten punaisen, sinisen, keltaisen, sinivihreän, violetin, viininpunaisen tai aprikoosinkeltaisen kanssa. Se sopii myös neutraaliin harmaaseen, jolloin huoneesta tulee rauhallinen ja tyylikäs. Beige on hyvä huonesuunnittelun perussävyksikin, jolloin siihen voidaan lisätä täyteläisempiä värejä viimeistelemään kokonaisuuden.

Lähteet
-------

1. ↑  Kielitoimiston sanakirja: beige *kielitoimistonsanakirja.fi*. Viitattu 20.3.2021.
2. ↑  beige *lexico.com*.  Arkistoitu 9.3.2021. Viitattu 20.3.2021. (englanniksi)
3. ↑  beige *macmillandictionary.com*. Viitattu 20.3.2021. (englanniksi)
4. ↑  beige *pourpre.com*.  Arkistoitu 22.2.2020. Viitattu 20.3.2021. (ranskaksi)
5. ↑
6. ↑   (Arkistoitu – Internet Archive)
7. ↑  beige *etymonline.com*. Viitattu 20.3.2021. (englanniksi)
8. ↑  beige *merriam-webster.com*. Viitattu 20.3.2021. (englanniksi)
9. ↑  Millised värvused sobivad omavahel kokku? *moodnekodu.delfi.ee*. Viitattu 20.3.2021. (viroksi)

Aiheesta muualla
----------------

* Kuvia tai muita tiedostoja aiheesta **Beige** Wikimedia Commonsissa
**Lauri Pertti Kaarlo Mannerkoski** (s. 7. lokakuuta 1944 Hämeenlinna) on suomalainen Rautaruukilta eläköitynyt yritysjohtaja, joka on saanut kauppaneuvoksen arvonimen.

Mannerkosken vanhemmat olivat maanviljelysneuvos Veikko Mannerkoski ja Vieno Anttila. Professori ja VTT:n pääjohtaja Markku Mannerkoski on hänen veljensä. Lauri Mannerkoski avioitui 1969 toimittaja Sirkka-Liisa Kullaan kanssa. Mannerkoski tuli ylioppilaaksi Hämeenlinnan lyseosta 1963 ja valmistui diplomi-insinööriksi Teknillisestä korkeakoulusta 1969. Hän tuli Rautaruukki-yhtiön palvelukseen 1968 ja oli Raahen terästehtaan tutkimusinsinööri 1969–1971, Hämeenlinnan tehtaan laadunvalvontaosaston päällikkö 1971–1975, Raahen terästehtaan terässulatto-osaston päällikkö 1975–1979, Raahen terästehtaan tuotejohtaja 1979–1985, Raahen terästehtaan myyntijohtaja 1985–1987, markkinointijohtaja 1987–1988 ja kaupallinen johtaja 1988–1995, Rautaruukin varatoimitusjohtaja 1995–2004, johtokunnan varapuheenjohtaja 1995–2001, johtoryhmän varapuheenjohtaja 2001–2004, hallituksen jäsen 1988–2001 ja hallituksen varapuheenjohtaja 1995–2001. Mannerkoskella oli työuransa aikana myös useita asiantuntija- ja luottamustehtäviä. Kauppaneuvoksen arvonimen hän sai 1999.

Lähteet
-------

1. 1 2  Skippari, Mika: Kauppaneuvos Lauri Mannerkoski (1944–). *Suomen talouselämän vaikuttajat* -verkkojulkaisu (maksullinen). Suomalaisen Kirjallisuuden Seura. Viitattu 30.8.2023.
2. ↑  Nurmi, Esko: Ihmiset. Rautaruukkia puoli elämää. (Tilaajille) *Helsingin Sanomat*.  7.10.1994. Viitattu 30.8.2023.
Ranskanleivän puolikas.
Osuusliike Elannon polakaksi kutsutussa ranskanleivässä oli tällaisia viiltoja.
**Ranskanleipä** on valkoisesta vehnäleipätaikinasta leivottu pitkulainen leipä. Ranskanleivän päälle viilletään yksi tai useampia viiltoja ennen uuniin laittoa. 

Ranskanleipä oli 1970-luvun alkuun saakka Suomen suosituimpia kaupasta ostettavia leipiä, minkä vuoksi ranskanleivän hinta otettiin yhdeksi komponentiksi kuluttajahintaindeksiin. Tällöin sen hinta joutui niin suuren huomion kohteeksi, että leipomot siirtyivät sen valmistuksesta erilaisten erikoisleipien kehittämiseen, koska niitä voitiin hinnoitella vapaammin. Irtomyyntinä myydyssä tai itse tehdyssä ranskanleivässä voi olla rapea kuori, mutta muovipussissa myydyn ranskanleivän kuori nahistuu nopeasti pehmeäksi.

Samanlaisesta taikinasta voidaan leipoa myös vuokaleipää (esim. vaalea paahtoleipä), pyöreitä limppuja, pieniä sämpylöitä (esim. saksansämpylä) tai pitkiä ja kapeita patonkeja. Ranskanleipätaikinaan voidaan käyttää veden sijasta maitoa ja lisänä sokeria hiivan ravinnoksi.

Ranskanleivän kansanomaisia nimiä ovat junttaleipä, junttapulla ja ranskanpulla. 

Tuoretta ja ilman rasvaa leivottua ranskanleipää käytetään myös konservoinnissa esimerkiksi maalausten ja muiden herkkien pintojen hellävaraiseen puhdistukseen. Leivästä käytetään vain sisus, josta muotoillaan sopivan kokoinen puhdistuspallo.

Lähteet
-------

1. ↑  Suomalaiset kaipaavat rapeaa ranskista ja polakkaa: Miksi ranskanleipä oli ennen parempaa? *mtvuutiset.fi*.  28.2.2017. Viitattu 6.8.2022.
2. ↑  Kielitoimiston sanakirja.
3. ↑  *Minne katosi ranskanleipä?* Kotiliesi 19/1975, s. 10.
4. ↑  Ranskanleipä, Isoäidin reseptillä -blogi 14.8.2010. Viitattu 27.10.2015.
5. ↑  Mutti ja muuta perinneruokasanastoa, Ruokatieto. Ruokatieto Yhdistys ry. Viitattu 27.10.2015.
6. ↑  Forssan kirkon seinät puhtaaksi ranskanleivällä, Yle Uutiset 22.4.2015. Viitattu 27.10.2015.
**BelKa 2** (valkoven. Беларускі касмічны апарат) on Valko-Venäjän kaukokartoitussatelliitti, joka laukaistaan vuonna 2011. 

Satelliitti perustuu venäläiseen NPO VNIEEMin satelliittirunkoon. Satelliitin massa on 400 kg, se lentää viiden vuoden ajan 510 km korkealla aurinkosynkronisella kiertoradalla. Se laukaistaan Rockot-KM-kantoraketilla yhdessä Kanopus-V 2-satelliitin kanssa.

Sen kameran resoluutio on 2,1 metriä. Sen kuva-aineisto käyttää Valko-Venäjän luonnonvarojen ministeriö ja Geodesia- ja karttapalvelu. Satelliitti tekee myös ilmakehämittauksia.

BelKa 1-satelliitti laukaistiin 26. heinäkuuta 2006 seitsemäntoista muun satelliitin kanssa Baikonurista, mutta se tuhoutui Dnepr-1-kantoraketin tuhoutuessa. Satelliitti oli vakuutettu.

Lähteet
-------

1. ↑   [vanhentunut linkki]
2. ↑  Krebs, Gunter Dirk: BKA 1, 2 (BelKa 2) *Gunter's Space Page*.  13.4.2018. Viitattu 23.8.2018.
3. ↑  Dnepr launch vehicle accident during BelKA satellite launch *Spaceref*.  1.8.2006. Viitattu 23.8.2018. [vanhentunut linkki]